Amund Sjølie Sveen

Amund Sjølie Sveen (født 1973) er en norsk kunstner, musiker og skribent oppvokst i Vadsø i Finnmark. Han er kjent for sine verk, aksjoner og tekster som han selv beskriver som «undersøkelser av samfunnspolitiske problemstillinger i vår globaliserte, markedsliberalistiske verdensorden». Han har særlig vært opptatt av tematikk med utgangspunkt i nord og det sirkumpolare, arktiske området.

Kunstnerisk virksomhet 
Sveen har markert seg som en av få norske kunstnere som evner å provoserer og skape offentlig debatt med sine verk, som ofte tar opp og debatterer eksplisitt politisk innhold. Han har produsert, skrevet, regissert og framført en rekke solo performance lectures («foredragsforestillinger»), blant annet Economic Theory for Dummies (2013) og The Norwegian Way (2010).

Særlig kjent er prosjektet Nordting (2014-). Det første arrangementet, som gikk av stabelen under Festspillene i Nord-Norge i 2014, forårsaket stor debatt på grunn av den tydelige og kritiske omtalen av Statoil (nåværende Equinor) som sponsorpartner for kulturlivet i Nord-Norge. Daværende Fylkesmann i Troms, Svein Ludvigsen, var en av dem som tydelig ga uttrykk for sin misnøye med prosjektet i media . Prosjektet fikk imidlertid svært positiv omtale av flere kommentatorer.

Nordting har arrangert egne folkemøter blant annet i samarbeid med Hålogaland teater i Tromsø, og har også gjennomført en rekke intervensjoner i offentligheten, noe flere kommentatoer har trukket fram som unikt ved prosjektet . Nordting har blant annet deltatt med egen seksjon i 1. mai-tog i Oslo og Tromsø, har åpnet egen Concept Store i Harstad under Festspillene i Nord-Norge i 2019, og stilte egen liste i Troms til Stortingsvalget i 2017 . Sveen, som stod på toppen av lista, fikk 58 stemmer, og ble omtalt som «landets minste parti» . I 2019 skapte folkebevegelsen nok en gang oppmerksomhet og debatt da Sveen og Nordting stod for åpningen av Festspillene i Nord-Norge på torget i Harstad, og avsluttet arrangementet med å servere vodka til publikum . Både Sveen og festivalen ble anmeldt av Kommunelegen i Harstad . Sveen forsvarte serveringen , og svarte Kommunelegen i et åpent brev publisert blant annet i avisa Nordlys . Politiet henla senere saken .  I 2019 planla Sveen å gjennomføre en «riking-safari» i Harstad som del av Nordtings virksomhet der under Festspillene i Nord-Norge .

Et annet prosjekt som har fått mye oppmerksomhet, er lysinstallasjonen MAKE THE NORTH GREAT AGAIN! som Sveen og Nordting først installerte på Svalbard i 2020 i samarbeid med Nordnorsk kunstmuseum . Kunstverket førte til stor lokal debatt i Longyearbyen . Installasjonen er senere vist blant annet i Nuuk på Grønland, i Kirkenes  og i Vardø i 2022. Sveen har både lokalt og internasjonalt argumentert for sterkere fokus på sirkumpolart samarbeid i nord, og bruker ofte begrepet panarktisisme / pan-arcticism  .

Sveen er medlem av trioen Slagr, og scenekunstkollektivet Statex. Han var tidligere medlem av musikkteaterensemblet Ning gjennom hele dets levetid (1997-2015).

Sveen har instrumentalpedagogutdannelse fra Musikkonservatoriet i Tromsø, og master (diplomeksamen) i solo slagverk fra Musikhögskolan i Göteborg. Han har vært medlem av fagutvalg for Barn- og unge og  fagutvalg for Scenekunst (2019-21) i Norsk kulturråd, og er fra høsten 2018 ansatt 40% som forsker ved Universitetet i Tromsø som del av det kunstneriske forskningsprosjektet Art VAPO.

Utvalgte prosjekter 
 Deconstructing IKEA (2005), for solo slagverk (videodokumentasjon Youtube)
 USB - United States of Barents (2007), solo performance lecture, premiere på Barents Spektakel, Kirkenes
 Rising Water (2009), installasjon, Tromsø / Rotterdam, Nederland
 The Norwegian Way (2010), solo performance lecture
 Sound of Freedom (2011), solo performance lecture, premiere på Dramatikkens hus / Ultima-festivalen, Oslo
 Barents Liberation Army (2013), samarbeidsprosjekt med Morten Strøksnes
 Economic Theory for Dummies (2013), solo performance lecture, premiere på Steirischer Herbst i Graz, Østerrike
 Nordting (2014 —), prosjekt
 musikk til Dager Under (2015), forestilling på Hålogaland Teater, Tromsø
 Melting (2016), solo performance lecture, premiere på BIT Teatergarasjen, Bergen
 Commonism (2018), samarbeidsprosjekt med Andy Smith
 musikk til Dette barnet (2019), forestilling på Det Norske Teater, Oslo

Referanser

Eksterne lenker 
Nettsted for Amund Sjølie Sveen: www.amundsveen.no

Nettsted NORDTING: www.nordting.no

Norske kunstnere
Norske musikere
Personer fra Vadsø kommune